
Rīgā, 11.03.2022., Nr.2-10/11
Veselības ministrijai
	
Viedoklis par Veselības ministrijas izstrādāto projektu “Sabiedrības veselības pamatnostādnes 2021. - 2027. gadam” (VSS-134)

Latvijas Darba devēju konfederācija (turpmāk tekstā – LDDK) ir iepazinusies ar Veselības ministrijas precizēto projektu “Sabiedrības veselības pamatnostādnes 2021. - 2027. gadam”  (turpmāk tekstā – Projekts). 
LDDK atbalsta kopumā atbalsta Projekta tālāku virzību. Vienlaikus LDDK vērš uzmanību, ka Projektā paredzētais valsts budžeta apjoms veselības aprūpes finansēšanai LDDK ieskatā nav pietiekams pamatnostādnēs iekļauto mērķu sasniegšanai. 
Projektā norādīts, ka Pamatnostādņu īstenošanai papildus nepieciešamais valsts budžeta finansējums (Veselības ministrijas pamatfunkcijām) no sākotnēji plānotajiem 5,5 miljardiem euro ir samazināts uz 3,08 miljardiem euro (2023.-2027.gados kumulatīvi, t.i. saskaitot ikgadu papildus nepieciešamo finansējumu pret bāzes gadu), 2027.gadā sasniedzot papildus finansējumu 950,45 milj. euro salīdzinājumā ar likumā “Par vidēja termiņa budžeta ietvaru 2022., 2023. un 2024.gadam” paredzēto, un veidojot 6% no IKP. 
Jau šobrīd Latvija būtiski atpaliek no kaimiņvalstīm un ES valstīm publiskā finansējuma jomā veselības aprūpei[footnoteRef:1]. Projektā paredzētie 6% no IKP 2027.gadā Latvijas iedzīvotājus joprojām nostādīs nevienlīdzīgā situācijā ar citu ES valstu iedzīvotājiem un piekļuve daudziem veselības aprūpes pakalpojumiem arī turpmāk būs ļoti ierobežota.  [1:  https://ec.europa.eu/eurostat/statistics-explained/index.php?title=File:Total_general_government_expenditure_on_health,_2020,_%25_of_GDP.png ] 

Zems publiskā finansējuma līmenis veselības aprūpei izraisa neapmierinātās vajadzības pēc veselības aprūpes pakalpojumiem, augstu tiešmaksājumu līmeni, paaugstinātu darbnespējas risku, ļoti augstu nevienlīdzību tās sliktākajās izpausmes formās, to mājsaimniecību nabadzību, kuras nepietiek līdzekļu tiešmaksājumu veikšanai, kā arī to mājsaimniecību ilgstošu nabadzību, kurās veselības aprūpes nepieejamības dēļ kāds no mājsaimniecības locekļiem ir zaudējis darbspējas un sociālo izdevumu pieaugumu. 
Sabiedrības veselības pamatnostādņu 2014.-2020.gadam izvērtējumā[footnoteRef:2] minēts, ka Latvijā pacientu tiešie maksājumi par veselības aprūpi 2019.gadā bija 35.6% no kopējiem izdevumiem par veselības aprūpi, kas ir viens no augstākajiem augstākais tiešmaksājumu līmeņiem ES[footnoteRef:3]. Tas vistiešākajā mērā atsaucas uz sabiedrības iespējām saņemt kvalitatīvus veselības aprūpes pakalpojumus.  [2:  https://tapportals.mk.gov.lv/attachments/legal_acts/additional_documents/65287da8-1bbe-4042-9b23-bfafdbe2b993/download ]  [3:  https://data.worldbank.org/indicator/SH.XPD.OOPC.CH.ZS?locations=EU-LV ] 

ESAO kopīgi ar European Observatory on Health Systems and Policies un sadarbībā ar Eiropas Komisiju izstrādātajā profilā par Latviju[footnoteRef:4] ir minēts: “Neapmierināto vajadzību apmērs Latvijā bija viens no augstākajiem ES gan pirms Covid-19 pandēmijas, gan tās laikā. Faktori, kas veicina šo situāciju, ir lieli privātie izdevumi un salīdzinoši mazs valsts apmaksāto pakalpojumu minimums jeb pamata “grozs”, kuru turklāt ierobežo kvotu sistēma. Tā rezultātā 15 % mājsaimniecību radās nesamērīgi lieli izdevumi par veselības aprūpi.” [4:  https://www.oecd-ilibrary.org/docserver/11bb880a-lv.pdf?expires=1646986597&id=id&accname=guest&checksum=30C792BC5DD91A546D35014D032228A0 ] 

Uz hroniska finansējuma trūkuma veselības aprūpei negatīvo ietekmi norāda arī PVO eksperti[footnoteRef:5]. Zemais publiskā finansējuma līmenis būtiski ietekmē arī iespējas adekvāti finansēt medicīnas personālu un tā atalgojumu, nodrošināt tarifu apmaksu esošajai tirgus situācijai un nodrošināt Latvijas iedzīvotājiem pieejamību kompensētiem inovatīvajiem medikamentiem, kas var būtiski uzlabot dzīves kvalitāti un ļaut saglabāt darbspējas, kā arī pagarināt dzīvildzi. [5: http://titania.saeima.lv/livs/saeimasnotikumi.nsf/0/ca9d45b38d5853b3c22587640022635f/$FILE/Latvia%20health%20financing%20for%20Parliament%202021%20final%20for%20projection.002.pdf/Latvia%20health%20financing%20for%20Parliament%202021%20final%20for%20projection.pdf ] 


Atsaucoties uz augstāk minēto, aicinām rūpīgi izvērtēt iespējas kāpināt veselības aprūpes budžetu, sekojot līdzi vismaz ES vidējā finansējuma pieaugumam, tādējādi mazinot Latvijas iedzīvotājiem nevienlīdzību veselības aprūpes pakalpojumu pieejamībā.  

